《双松图为陈叔谦赋》
明代·倪谦

几年游宦红尘陌，处处垂杨荫华宅。东风吹春入绮园，名花旖旎饶颜色。

东家锦幄笼牡丹，西家红药围雕阑。髯松偃蹇挺孤秀，诗人移植庭前看。

陈生好事者，家有琴月楼。绕楼不种閒草木，从人貌得双苍虬。

弹琴玩月有真趣，岁寒对此情夷犹。披图一见之，如向徂徕野。

天风飒飒毛骨寒，恍讶奔涛座中泻。却嗟举世爱妍华，得似陈生怜丑䰩。

抽毫为生赋，思与神俱清。何当登生楼，试鼓三尺冰。

洗我平生尘土梦，刁萧听作松风声。

作者简介：倪谦（1415年～1479年），字克让，号静存，南直隶应天府上元（今江苏南京）人，原籍钱塘（今浙江杭州）。正统四年（1439年）进士，授编修，曾出使朝鲜。天顺初，累迁至学士，侍太子于春宫。后主顺天乡试，因黜权贵之子，被构罪戍边。成化初复职，官至南京礼部尚书。卒谥文僖。天资聪颖，记忆力特强，有《朝鲜纪事》、《辽海编》、《倪文僖公集》等传世。